***Отчетен доклад на НЧ „Просвета -1927г.“***

***за 2021 г.***

Читалища са живият извор на българския дух и култура през вековете. В тях се поддържат живи българските традиции, мястото, в което малките българчета научават от своите баби и дядовци за бита, културата, прекрасните песни и танци, българските шевици, където пламва и завинаги остава в сърцата им огънчето на българщината.

През изминалия период читалищната дейност на всички институции работещи с хора и публика беше затруднена от създалата се обстановка.

 НЧ „Просвета-1927 г.“, кв. Видима продължи своята дейност и в условията на карантина. Голяма част от организираните турнета и участия във фестивали бяха отменени, но някои от групите продължиха участията си онлайн.

Грамоти в категория „Приказки с неочакван край” и за рисунка по приказка на Джани Родари в творчески конкурс „Приказки по телефона” към регионален център за подкрепа на процеса на приобщаващото образование-област Ловеч получиха децата от литературния клуб към читалището с ръководител Милена Илева. Също така децата получиха и грамоти за участие в Националния литературен конкурс на тема „Неразказани истории на един ловец на приключения”.

ДФГ „Балкански букет” и ДФГ „Априлски звънчета” взеха участие в: Онлайн изданието на XII Европейски шампионат по фолклор Евро фолк 2020. Децата получиха:

* Диплом – Лауреат I степен
* Диплом – Препоръка за Световен шампионат по фолклор „World Folk”-България
* Специална награда – „Автентичен костюм”
* Специална награда – „Награда на зрителите” в категория „Фолклорни групи за пресъздаване на обичаи-реплики”
* Ваучер за 10 % отстъпка от таксата за участие в XIII Европейски шампионат по фолклор „Евро фолк” 2021, безплатно членство и сертификат за членство

Онлайн изданието на X световен шампионат по фолклор „World Folk” и получиха:

* Диплом – Лауреат II степен
* Специална награда на журито за „Автентичност”
* Специална награда на журито за откритие на Трио към ДФГ”Шарено герданче”

Онлайн изданието на IV Световна купа по фолклор-Велико Търново. ДФГ „Априлски звънчета” и „ДФГ”Балкански букет” получиха:

* Диплом – Лауреат II степен
* Сребърна диплома

Участията в Международни фестивали зад граница бяха осуетени от създалата се обстановка и не можаха да се осъществят.

През месец август проф. Георги Спасов проведе в читалището Майсторски клас по флейта. След приключването му, организирахме концерт в който се изпълниха произведения от различни музикални стилове и епохи. Беше вълнуващо, завладяващо, вдъхновяващо, прекрасни изпълнители с прекрасни изпълнения.

Искаме да благодарим на всички вас, които не щадяхте своето време и сили, безвъзмезден творчески труд в името на читалищното дело. Именно чрез него, ние ще успеем да извисим просветното дело и ще продължим мисията на нашите предшественици. Наша е задачата да съхраним и опазим живото изкуство, да надграждаме основите, върху които то може да продължи съществуването си. Защото нищо не може да бъде толкова истинско, толкова дълбоко и проникновено като песента, танца или словото, поднесени с чувственост и плам.

В наши дни основните културни центрове в малките населени места, какъвто е и градът ни, остават читалищата. Едни от основните компоненти на читалищата са прилежащите им библиотеки.

През изминалата 2021 г., както и в предходни години, съществуващата библиотека е в основата на изграждането на авторитета на читалището, в обогатяването ни в нравствен и социален аспект. Библиотечният фонд е допълнен с около 21 бр. книги. Всички те са постъпили под формата на дарение.

Съвместната работа с възрастните хора, а именно с пенсионерския клуб е вече традиция . С тях отбелязваме много от празниците и така стимулираме и подобряваме приемствеността между поколенията.

Нека пожелаем на всички здраве и да продължават да бъдат толкова активни и да се отзовават на нашите мероприятия.

 Във времена, в които технологиите масово изместват вниманието на хората от културната дейност, развитието на самодейността е възможно единствено благодарение на силното желание за успех от страна на ръководители и самодейци, които без подкрепата на ръководството на читалището не биха имали същите успехи. Екипната работа дава добри резултати във всички самодейни групи, съществуващи в читалището.

***Форми на дейност***

Целта на художествено-творческата ни дейност е да се развиват знания, умения и таланти, да се пазят и предават традиции и обичаи, да се запази връзката с миналото и всичко това да предадем на нашите наследници.

Милена Илева, като ръководител на ДФГ „Балкански букет” и ДФГ „Априлски звънчета”, заедно с женската певческа група на която е ръководител работят усилено и печелят публиката със своите песни. Пожелаваме им занапред много изяви и награди.

Маргарита Дончева, като ръководител на Танцов състав „Балканджии“ успява с лекота да накара танцьорите да дават всичко от себе си. Увеличи се и броя на участващите в клуба за народни хора.

През изминалата 2021 г. със средства на читалището направихме ремонт: боядисване на стени и полагане на паркет на клуба на пенсионера и полагане на гранитогрес във фоайе и стълбище в сградата на читалището.

Изправени сме пред редица проблеми, най-често финансови. Понякога липсват средства, а те са една от най-големите спънки пред самодейци и ръководство. Въпреки всичко, колективният стремеж да запазим и развиваме читалищното дело не угасва и ще продължаваме да творим и радваме публиката.

Организационната дейност в читалището е насочена към обогатяване и опресняване на знанията ни, повишаване на квалификацията, посредством посещения на семинари, обучения от различно естество, пряко свързани с работата ни.

***На вашето внимание ще представя Отчет за дейността на читалището през 2020 г., като в него са споменати всички проведени мероприятия.***

* По традиция, в началото на всяка година на 17.01. беше почетена паметта на проф. Марко Семов, като поднесохме цветя на паметната плоча;
* По повод гибелта на Васил Левски на 19.02. оформихме кът в читалището;
* На 01.03. Баба Марта зарадва децата от детската градина, като ги посети и на всяко дете върза мартеница за здраве и късмет;
* На 03.03. по повод Националния празник на България беше поднесен венец на паметника на загиналите в центъра на гр. Априлци;
* Участие на НЧ „ Просвета“ в организацията и провеждането на празника „Тодоровден“ ;
* По случай Международния ден на жената 8-ми март организирахме съвместен празник с пенсионерския клуб;
* По традиция на Петровден в местността „Бъзев дял“ беше организиран празник, в който взеха участие самодейци от читалището и народната певица Гуна Иванова;
* На 26.10. пенсионерския клуб съвместно с ръководството на читалището раздадоха курбан за здраве в двора на църквата „Св. Димитър“;
* Децата от двете детски фолклорни групи с ръководител Милена Илева взеха участие в онлайн изданието на Европейски шампионат по фолклор, Световен шампионат по фолклор и Световна купа по фолклор.
* Читалището ни членува в клуб „Традиция“, като най-дейните ни представители са Милка Йонкова и Христо Марков;

2020-та година имаше своите несгоди и напрежения, но като цяло всичко завърши добре.

Искам да изкажа благодарност към Проверителната комисия към читалището, всички колеги, спонсори и дарители, без чиято помощ читалищните мероприятия не биха могли да се осъществят.

От името на ръководството изказвам благодарности на всички самодейци и техните ръководители за упорития труд.

Това е отчета на нашето читалище за изминала календарна година. Това са искрите, които отиват в пламъка на огъня който повече от 90 години носи достойно своето име „НЧ „Просвета-1927”. Тук се пази родовата памет, тук са корените, тук е бита и традицията, тук е иновацията, тук идват и хората, защото читалището си извоюва името на авторитетен културен институт, готов да приеме предизвикателствата на новото време, отговорно да се справи със сериозните теми и всичко това с една цел – да направим по красив делника и да изпълним със съдържание празника на местната ни общност.

Продължава читалищната дейност на НЧ”Просвета-1927 г.” в условията на карантина.

Бъдете здрави и пазете традициите живи!

Изготвил:

/**Ивелина Славова/**  гр. Априлци